SKRIFTLIG FORESPØRGSEL E-0951/02

af Konstantinos Hatzidakis (PPE-DE) til Kommissionen

(10. april 2002)

Om: Grækenlands manglende overholdelse af Fællesskabets retsakter om offentlig sundhed og forbrugerbeskyttelse

Kan Kommissionen oplyse, hvor ofte Grækenland øjensynlig har misligholdt Fællesskabets retsakter om offentlig sundhed og forbrugerbeskyttelse, samt hvilke spørgsmål disse misligholdelser vedrører?

I hvor mange og i hvilke tilfælde overvejer Kommissionen i givet fald at indbringe Grækenland for De Europæiske Fællesskabers Domstol?

Svar afgivet på Kommissionens vegne af David Byrne

(29. maj 2002)

På området for sundhed og forbrugerbeskyttelse behandler Kommissionen i øjeblikket 21 sager om overtrædelse, for så vidt angår Grækenland.

Tyve af disse sager vedrører den græske stats manglende vedtagelse eller kommunikation af gennemførelsesforanstaltninger for 17 direktiver.

I forbindelse med direktiv 93/118/EØF og direktiv 96/43/EF (finansiering af sundhedsmæssig undersøgelse og kontrol) såvel som direktiv 95/69/EF og 98/51/EF (betingelser og bestemmelser for godkendelse og registrering af visse foderstofvirksomheder og mellemhandlere) har EF-domstolen allerede konstateret, at der er tale om manglende opfyldelse.

I to andre tilfælde, nemlig direktiv 1999/20/EF (tilsætningsstoffer til foderstoffer) og 1999/89/EF (fjerkrækød dyresundhedsmæssige betingelser) behandles sagerne for øjeblikket ved EF-domstolen.

Med hensyn til den manglende omsætning af direktiv 98/27/EF (søgsmål med påstand om forbud på området beskyttelse af forbrugernes interesser), direktiv 1999/44/EF (forbrugerkøb og garantier), direktiv 1999/74/EF (beskyttelse af æglæggende høner), direktiv 2000/75/EF (bluetongue hos får), direktiv 2000/77/EF (offentlig kontrol på foderstofområdet), direktiv 2001/10/EF (scrapie),

direktiv 2000/15/EF (dyresundhedsbetingelser for kvæg og svin), direktiv 2001/32/EF (plantesundhedsrisici), direktiv 2001/33/EF (indslæbning i Fællesskabet af skadegørere på planter), direktiv 2001/64/EF (handel med frø af foderplanter og sædekorn) og direktiv 2001/79/EF (vurdering af tilsætningsstoffer til foderstoffer), er overtrædelsesproceduren blevet indledt, men sagen er endnu ikke nået dertil, hvor den er kommet for EF-Domstolen.

Ydermere har EF-Domstolen i to afgørelser konstateret, at Grækenland havde omsat direktiv 85/73/EØF (finansiering af sundhedsmæssig undersøgelse) mangelfuldt. Kommissionen har ligeledes indledt overtrædelsesprocedurer for forkert anvendelse af direktiv 91/628/EØF (transport af dyr) og 93/119/EF (beskyttelse af dyr på slagte- eller aflivningstidspunktet).

Dertil bør det bemærkes, at for at sikre en bedre anvendelse af Fællesskabets lovgivning fører Kommissionen nøje tilsyn med Grækenlands opfølgning af henstillingerne i de forskellige inspektionsrapporter, der er blevet udarbejdet af Levnedsmiddel- og Veterinærkontoret.

I den sammenhæng har Kommissionens medlem, der er ansvarlig for sundhed og forbrugerbeskyttelse, ved to lejligheder i det forgangne år holdt møde med den græske landbrugsminister for at gennemgå situationen og opfordre de græske myndigheder til omgående at udbedre de mangler i kontrolsystemerne, som Levnedsmiddel og Veterinærkontoret har påpeget i rapporterne. Generaldirektøren for Sundhed og Forbrugerbeskyttelse har også for nylig været i Athen for at holde møde med generaldirektøren for landbrugsministeriet og statssekretæren for udviklingsministeriet med henblik på at gennemgå de nødvendige ændringer, der skal forbedre kontrolsystemerne for fødevaresikkerhed og dyresundhed i Grækenland. De græske myndigheder har lovet at prioritere alle udestående anliggender og holde Kommissionen jævnligt underrettet.